PMIndiaData/PMIndiaSum huggingface dataset:
குவாட் தலைவர்களின் உச்சிமாநாட்டில் பிரதமர் திரு நரேந்திர மோடியின் துவக்க உரை

பிரதமர் திரு கிஷிடா, பிரதமர் திரு அந்தோணி அல்பனீஸ் மற்றும் அதிபர் திரு பைடன் ஆகிய பெருமக்களே. உங்களது தலைசிறந்த விருந்தோம்பலுக்கு பிரதமர் திரு கிஷிடா அவர்களுக்கு மிக்க நன்றி. டோக்கியோவில் இன்று நண்பர்கள் மத்தியில் கலந்துகொள்வது மிகுந்த மகிழ்ச்சி அளிக்கிறது. முதலாவதாக, தேர்தலில் வெற்றி பெற்றுள்ள பிரதமர் அந்தோணி அல்பனீசுக்கு நல்வாழ்த்துகள். பதவியேற்று 24 மணி நேரத்திற்குள் இன்று எங்களுடன் நீங்கள் இருப்பது, குவாட் நட்புறவின் வலிமையையும், அதில் உங்களது உறுதிப்பாட்டையும் எடுத்துக் காட்டுகிறது. பெருமக்களே, மிக குறுகிய நேரத்தில் உலக அரங்கில் முக்கிய இடத்தை குவாட் பிடித்துள்ளது. இன்று குவாடின் நோக்கம் விரிவடைந்திருப்பதுடன், அதன் வடிவமும் பயனுள்ளதாக உள்ளது. நமது பரஸ்பர நம்பிக்கை, உறுதித் தன்மை முதலியவை, ஜனநாயக சக்திகளுக்கு புதிய ஆற்றலையும், உற்சாகத்தையும் வழங்கிவருகின்றன. நம் அனைவரின் பொதுவான இலக்கான தடையற்ற, உள்ளடக்கிய இந்தோ- பசிபிக் பகுதிக்கு, குவாட் அளவில் நமது பரஸ்பர ஒத்துழைப்பு ஊக்கமளிக்கிறது. கொவிட்-19 தொற்றால் ஏற்பட்ட தீவிர பாதிப்புகளுக்கு இடையேயும் தடுப்பூசி விநியோகம், பருவநிலை செயல்பாடு, நெகிழ்திறன் விநியோக சங்கிலி, பேரிடர் மீட்பு மற்றும் பொருளாதார ஒத்துழைப்பு உள்ளிட்ட பல்வேறு துறைகளில் ஒருங்கிணைப்பை நாம் அதிகரித்துள்ளோம். இந்தோ- பசிபிக் பகுதியில் அமைதி, வளம் மற்றும் நிலைத்தன்மையை இது உறுதி செய்கிறது. ‘நன்மைக்கான சக்தியாக’ குவாடின் பிம்பத்தை இது மேலும் வலுப்படுத்தும். மிக்க நன்றி. பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
திரு பலோன்ஜி மிஸ்திரி மறைவுக்கு பிரதமர் இரங்கல்

பிரபல தொழிலதிபர் திரு பலோன்ஜி மிஸ்திரி மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். பிரதமர் ட்விட்டரில் கூறியிருப்பதாவது: "திரு பலோன்ஜி மிஸ்திரி மறைவை அறிந்து கவலையடைந்தேன். வர்த்தகம் மற்றும் தொழில் உலகில் அவர் சிறப்பான பங்களிப்பு செய்துள்ளார். அவரது குடும்பம், நண்பர்கள் மற்றும் எண்ணற்ற நலவிரும்பிகளுக்கு எனது ஆழ்ந்த இரங்கலை தெரிவித்துக் கொள்கிறேன் . அவரது ஆன்மா சாந்தியடையட்டும்."
எரிசக்தி திறன் வளர்ப்பு மற்றும் எரிசக்தி சேமிப்பு தொடர்பான ப்ரிக்ஸ் நாடுகளிடையே புரிந்துணர்வு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, ப்ரிக்ஸ் நாடுகளுடன் (ப்ரேசில், ரஷ்யா, இந்தியா, சீனா, மற்றும் தென் ஆப்ரிக்கா) எரிசக்தி திறன் வளர்ச்சி மற்றும் எரிசக்தி சேமிப்பு தொடர்பாக, சமத்துவம் மற்றும் பரஸ்பர பலன்களின் அடிப்படையிலான ஒப்பந்தத்துக்கு ஏற்பளித்தது. • எரிசக்தி சேமிப்பு மற்றும் எரிசக்தி திறன் வளர்ச்சி ஆகிய துறைகளில், இந்த புரிந்துணர்வு ஒப்பந்தம் கீழ்கண்ட பகுதிகளில் ஒத்துழைப்பு வழங்கும். • அறிவியல் மற்றும் தொழில்நுட்ப கூட்டு ஆராய்ச்சி • மாநாடுகள், விரிவுரைகள் மற்றும் கருத்தரங்குகள் நடத்துதல் • தொழில்நுட்ப மாற்றம் மற்றும் திறன் வளர்த்தல் • தொழில்நுட்ப வளர்ச்சி, கொள்கைகள் பரிமாற்றம் மற்றும் சிறந்த நடைமுறைகளின் பரிமாற்றம். • ப்ரிக்ஸ் அமைப்பில் உள்ள நாடுகளில், சம்பந்தப்பட்ட நாட்டின் சம்மதத்தோடு, எரிசக்தி திறனுள்ள, எரிசக்தியை சேமிக்கக் கூடிய திட்டங்களை தொழில்களில் அறிமுகப்படுத்துவது. இந்த புரிந்துணர்வு ஒப்பந்தத்தின்படி, ப்ரிக்ஸ் நாடுகள், எரிசக்தி திறன் வளர்ச்சி மற்றும் எரிசக்தி சேமிப்பிற்காக விரிவான திட்டத்தை நடைமுறை சாத்தியத்தை பரிசீலித்து தயாரிப்பது, பொதுவான திட்டங்களை தயாரிப்பது, அந்நாடுகளின் பொருளாதாரத்தில் எரிசக்தி திறன் வளர்ச்சி மற்றும் எரிசக்தி சேமிப்புக்கான திட்டங்களை முன்னெடுப்பது ஆகியவற்றை இந்த நாடுகள் பரிசீலிக்கும்.
சிறு மற்றும் குறுந் தொழில்களுக்கு ஆதரவு தருவதற்காக, கடன் உத்தரவாத நிதியம் அமைப்பு.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, சிறு மற்றும் குறுந் தொழில்களுக்கு ஆதரவு தருவதற்காக, கடன் உத்தரவாத நிதியம் ஒன்றை அமைப்பதற்கு ஒப்புதல் அளித்தது. அத்திட்டத்தில் பின் வரும் அம்சங்கள் உள்ளன. 1) நிதியத்தின் முதலீட்டை ரூ 2500 கோடியிலிருந்து ரூ 7500 கோடியாக, முழுவதும் மத்திய அரசின் நிதி முதலீட்டில் செயல்படும் நிதியமாக மாற்றுவது. 2) கடன் உத்தரவாத திட்டத்தின் கீழ் பெறப்படும் கடன்களுக்கான உத்தரவாதத் தொகையை ரூ 1 கோடியிலிருந்து ரூ 2 கோடியாக உயர்த்துவது. 3) வங்கியல்லாத நிதி அமைப்புகள் சிறு மற்றும் குறுந் தொழில்களுக்கு வழங்கப்படும் கடனையும் கடன் உத்தரவாத வளையத்தின் கீழ் கொண்டு வருவது. இது நிதியத்தின் மொத்த செயல்பாட்டை அதிகரிக்கும். இந்த நடவடிக்கைகள் கீழ்கண்ட பலனை அளிக்கும். நிதிக்கான அழுத்தத்தை குறைக்கும். நிதியத்தின் நிலைத்த தன்மையை உறுதி செய்யும். சிறு மற்றும் குறுந் தொழில்களுக்கான கடன் உத்தரவாதத்தின் வீச்சை அதிகரிக்க செய்யும். நிதி மேலாண்மையை மேம்படுத்தும். நிதி முதலீடு அல்லாத முதலீடுகளின் சார்பை குறைக்கும். நிதியத்தின் நிதி ஆதாரத்தை பெருக்குதல், சிறு மற்றும் குறுந் தொழில்களுக்கு வரும் கடன் முதலீட்டை அதிகரிக்க உதவும். இதனால் உற்பத்தி அதிகரிப்பதோடு வேலைவாய்ப்பை பெருக்கி, முதலீட்டை அதிகரிக்கும். மூன்றாவது நபரின் உத்தரவாதம் அல்லது உத்தரவாதம் இல்லாமல் இத்திட்டத்தின் கீழ் முதலீடு கிடைக்கும் என்பதால், புதிதாக தொடங்கப்படும் நிறுவனங்களுக்கும், புதிய திட்டங்களுக்கும் இது பெருமளவு உதவும். இதில் பரிவர்த்தனைகள் அனைத்தும் இணையம் மூலம் நடைபெறுவதால் வெளிப்படைத்தன்மை உறுதி செய்யப்படுகிறது.
2020 மார்ச் வரை வடகிழக்கு பிராந்தியத்திற்கு என்.எல்.சி.பி.ஆர். திட்டத்தைத் தொடர அமைச்சரவை ஒப்புதல்

பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை தற்போது நடைமுறையில் உள்ள காலாவதியாகாத ஆதாரங்களின் மத்திய தொகுப்பு (என்.எல்.சி.பி.ஆர்.) திட்டத்தை ரூ. 5,300 கோடி நிதி ஒதுக்கி, 90:10 என்ற முறையில் 2020 மார்ச் வரை தொடர ஒப்புதல் அளித்தது. இது தற்போது நடைமுறைப்படுத்தப்படும் திட்டங்கள் நிறைவு பெறுவதை சாத்தியமாக்கும். 2020 மார்ச் வரை குறிப்பிடப்பட்ட துறைகளில் உள்கட்டமைப்புகளை உருவாக்குவதில் உள்ள இடைவெளியைப் போக்கும் வகையில் 100% மத்திய அரசு நிதி உதவியுடன் 2017-18 முதல் “வட கிழக்கு சிறப்பு உள்கட்டமைப்பு மேம்பாட்டு திட்டம்” (என்.ஈ.எஸ்.ஐ.டி.எஸ்.) என்ற புதிய மத்திய அரசு திட்டத்தை அறிமுகப்படுத்தவும் அமைச்சரவை ஒப்புதல் அளித்துள்ளது. என்.ஈ.எஸ்.ஐ.டி.எஸ். திட்ட அம்சங்கள்: கீழ்க்காணும் துறைகளின் கீழ் உள்கட்டமைப்பு உருவாக்கப்படுவதை இந்தப் புதிய திட்டம் உள்ளடக்கும்:- அ) குடிநீர் விநியோகம், மின்சாரம் மற்றும் குறிப்பாக சுற்றுலாவை மேம்படுத்துவது தொடர்பான அடிப்படை உள்கட்டமைப்பு ஆ) சமூகத் துறைகளான கல்வி மற்றும் சுகாதார உள்கட்டமைப்பு என்.ஈ.எஸ்.ஐ.டி.எஸ். திட்டப் பயன்கள் என்.ஈ.எஸ்.ஐ.டி.எஸ். திட்டத்தின் கீழ் உருவாக்கப்படும் சொத்துகள் இந்தப் பிராந்தியத்தில் சுகாதாரம் மற்றும் கல்வி வசதிகளை பலப்படுத்துவது மட்டுமின்றி, சுற்றுலாவையும் ஊக்குவித்து அதன் மூலம் உள்ளூர் இளைஞர்களுக்கு வேலை வாய்ப்புகளை ஏற்படுத்திக் கொடுக்கும். இந்தத் திட்டம் வரும் ஆண்டுகளில் இந்தப் பிராந்தியத்தின் ஒட்டுமொத்த வளர்ச்சிக்கு ஊக்கியாக இருக்கும்.
ஆயுஷ் அமைச்சகம் உலக சுகாதார அமைப்புடன் ஒப்பந்தம் செய்துள்ள நிலையில், பாரம்பரிய மருத்துவத்திற்கான உலக சுகாதார மையம் அமைக்கப்படுவதற்கு பிரதமர் வரவேற்பு

பாரம்பரிய மருத்துவத்திற்கான உலக சுகாதார அமைப்பின் சர்வதேச மையத்தின் தாயகமாக தேர்ந்தெடுக்கப்பட்டிருப்பதை முன்னிட்டு பிரதமர் திரு நரேந்திர மோடி, இந்தியாவின் மகிழ்ச்சியைத் தெரிவித்துள்ளார். இந்த மையம் இந்த கிரகத்தை (பூமியை) ஆரோக்கியமானதாக மாற்றுவதில் பெரும் பங்களிப்பை வழங்குவதோடு நமது செழுமை மிகுந்த பாரம்பரிய நடைமுறைகள் சர்வதேச நலனுக்கு பயன் அளிக்கும் என்றும் அவர் நம்பிக்கை தெரிவித்துள்ளார். இந்த மையம் அமைக்கப்படும் நாடு என்ற முறையில், மத்திய ஆயுஷ் அமைச்சகம், உலக சுகாதார அமைப்புடன் ஒப்பந்தம் செய்துள்ளது. ஆயுஷ் அமைச்சகம் மற்றும் உலக சுகாதார அமைப்பு வெளியிட்டுள்ள ட்விட்டர் பதிவுகளுக்கு பதில் அளித்துள்ள பிரதமர், “பாரம்பரிய மருத்துவத்திற்கான அதிநவீன @WHO Global Centre-ன் தாயகமாவதில் இந்தியா பெருமிதம் அடைகிறது. ஆரோக்கியமான கிரகத்தை உருவாக்குவதிலும், நமது செழுமை மிகுந்த பாரம்பரிய நடைமுறைகளை உலகின் நன்மைக்காக பயன்படுத்துவதிலும் இந்த மையம் முக்கிய பங்களிப்பை வழங்கும்” என்று தெரிவித்துள்ளார். “இந்தியாவின் பாரம்பரிய மருந்துகள் மற்றும் நல்வாழ்வு நடைமுறைகள் உலகம் முழுவதும் மிகவும் பிரசித்திபெற்றது. நமது சமுதாயத்தில் ஆரோக்கியத்தை மேம்படுத்த இந்த @WHO Centre பெரும் பங்கு வகிக்கும். —-
சர்வதேச சூரியசக்தி கூட்டணியின் அடிக்கல் நாட்டு விழாவிற்காக பிரதமரும் பிரான்ஸ் அதிபரும் மெட்ரோ ரயில் மூலம் குர்கானுக்கு பயணம்

சர்வதேச சூரியசக்தி கூட்டணியின் அடிக்கல் நாட்டு விழாவிற்காக பிரதமர் திரு. நரேந்திர மோடியும் பிரான்ஸ் அதிபர் திரு. பிரான்காயிஸ் ஹாலண்டேயும் மெட்ரோ ரயில் மூலம் தில்லியில் இருந்து குர்கான் சென்றனர். இந்த விழாவில் பேசிய பிரதமர் பருவ நிலை மாற்றத்தின் சவால்கள் குறித்து உலக நாடுகள் எவ்வாறு சிந்தித்துக் கொண்டிருக்கின்றன என்பதை நினைவு கூர்ந்தார். பாரீசில் நடந்த சி.ஒ.பி.-21 உச்சி மாநிட்டின்போது எடுக்கப்பட்ட இரு முக்கிய முயற்சிகள் குறித்து எடுத்துரைத்தார். இதில் ஒன்றான “புதுமை படைப்பு இயக்கத்தின்” முக்கிய நோக்கம் புதிய தொழில் நுட்பங்கள் மூலம் மக்களுக்கு தூய்மையான எரிசக்தியை கொண்டு சேர்த்தல். மற்றொன்று சர்வதேச சூரியசக்தி கூட்டணி. இந்த சர்வதேச சூரியசக்தி கூட்டணியின் மூலம் அதிகப்படியான சூரியஒளி கிடைக்கப்படும் நாடுகளில் இருந்த சூரியசக்தி மூலம் எரிசக்த்தியை உருவாக்குதல். பருவநிலை மாற்றத்தினால் பாதிக்கப்படும் மக்களுக்கும் இந்த சர்வதேச சூரியசக்தி கூட்டணி உயிர் நாடியாக அமையும் என்று பிரதமர் கூறினார். இது குறித்து பேசுகையில் உயர்ந்து வரும் கடல் மட்டத்தினால் சிறிய தீவுகளுக்கு அபாயம் ஏற்பட்டுள்ளதையும் பிரதமர் சுட்டிக் காட்டினார். ஐக்கிய நாடுகள்போல் இந்த சர்வதேச சூரியசக்தி கூட்டணி சுயேச்சையான அமைப்பாக இருக்கும் என்று பிரதமர் கூறினார்.
சாலைப்போக்குவரத்து மற்றும் நெடுஞ்சாலை அமைச்சகத்தின் குரூப் ஏ மத்திய பொறியியல் சேவை (சாலைகள்) பணிப் பிரிவை மறுஆய்வு செய்ய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மத்திய சாலைப் போக்குவரத்து மற்றும் நெடுஞ்சாலை அமைச்சகத்தின் மத்திய பொறியியல் சேவை (சி.இ.எஸ்.)(சாலைகள்) பணிப் பிரிவை மறுஆய்வு செய்ய (Cadre Review) ஒப்புதல் அளிக்கப்பட்டது. இந்தத் திட்டம், உடனடியாக அமல்படுத்தப்படும். சி.இ.எஸ். (சாலைகள்) பணிப் பிரிவு அளவு, கீழ்க்கண்டவாறு மாற்றியமைக்கப்படுகிறது:- சி.இ.எஸ். (சாலைகள்) பிரிவில் பணியிடங்களின் எண்ணிக்கை கீழ்க்கண்டவாறு அதிகரிக்கப்படுகிறது: (அ) ஹெச்.ஏ.ஜி. நிலை – 02 (ஆ) எஸ்.ஏ.ஜி. நிலை – 05 (இ) ஜே.டி.எஸ். நிலை – 36 எஸ்டிஎஸ் நிலையில் உள்ள பணியிடங்களின் எண்ணிக்கை 28-ஆக குறைக்கப்படுகிறது. வேறு இடங்களுக்கு மாற்றும் (Deputation) நோக்கத்தில் தொடக்க நிலையில் (JTS) சிறப்பு இருப்பாக 86 பணியிடங்களுக்கு தேர்வுசெய்யும்போது, தொடக்க நிலையில் காலியாகும் வழக்கமான பணியிடங்களைவிட கூடுதலாக தேர்வுசெய்யப்பட வேண்டும். மத்திய பொறியியல் சேவை (சாலைகள்) பணிப் பிரிவு, 1959-ம் ஆண்டில் அமைக்கப்பட்டது. குழு ஏ தொழில்நுட்பப் பணிகளுக்கான முதலாவது ஒதுக்கீடு 189-ஆக 1976-ம் ஆண்டில் நிர்ணயிக்கப்பட்டது. இந்த சேவையில், கடைசியாக பணிப்பிரிவு மறுஆய்வுப் பணிகள், 1987-ம் ஆண்டில் மேற்கொள்ளப்பட்டது. இயந்திரவியல் பணிப் பிரிவில் காலியாகும் பணியிடங்கள், சிவில் என்ஜினியர்களைக் கொண்டு நிரப்பப்படும். இதற்காக இயந்திரவியல் பிரிவை சிவில் பணிப்பிரிவுடன் படிப்படியாக இணைக்க நடவடிக்கை எடுக்கப்படும். இதன்மூலம், தற்போதைய பதவிநிலையில், எந்த மாற்றமும் ஏற்படாது. இந்த பணிப்பிரிவு மறுஆய்வுத் திட்டத்தால், ஆண்டுக்கு கூடுதலாக ரூ.1.8 கோடி செலவு பிடிக்கும். வேறு இடங்களுக்கு மாற்றுவதற்காக சிறப்பு இருப்பாக பணியாளர்களை தேர்வுசெய்வதால், கூடுதல் செலவு எதுவும் பிடிக்காது.
திரு. பிஷ்ணு சரண் சேத்தியின் மறைவுக்கு பிரதமர் இரங்கல் தெரிவித்துள்ளார்

ஒடிசா மாநில பிஜேபி பிரிவு தலைவர் திரு.பிஷ்ணு சரண் சேத்தியின் மறைவுக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். பிரதமர் வெளியிட்டுள்ள ட்விட்டர் பதிவில் தெரிவித்துள்ளதாவது, “ஒடிசா மாநிலத்தின் முன்னேற்றத்துக்கு திரு.பிஷ்ணு சரண் சேத்தி சிறப்பான பங்களிப்பை வழங்கினார். கடின உழைப்பின் மூலம் சிறந்த சட்டமன்ற உறுப்பினராக பணியாற்றிய அவர், சமூகத்தின் வளர்ச்சிக்கு பெரிதும் பங்காற்றினார். அவரது மறைவு மிகுந்த வேதனை அளிக்கிறது. அவருடைய குடும்பத்தாருக்கும், ஆதரவாளர்களுக்கும் எனது ஆழ்ந்த அனுதாபங்கள். ஒம் சாந்தி”
பெண்களுக்கான 50 கிலோ குத்துச்சண்டைப் போட்டியில் தங்கப் பதக்கம் வென்ற நிகட் ஜரினுக்கு பிரதமர் வாழ்த்து

காமன்வெல்த் போட்டிகள், 2022-இன் பெண்களுக்கான 50 கிலோ குத்துச்சண்டைப் போட்டியில் தங்கப் பதக்கம் வென்ற நிகட் ஜரினுக்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் அவர் தெரிவித்ததாவது: “நிகட் ஜரின், இந்தியாவின் பெருமை. தமது திறமைக்காக பாராட்டப்படும் உலகத் தரம் வாய்ந்த தடகள வீராங்கனை, அவர். காமன்வெல்த் போட்டிகளில் தங்கப் பதக்கம் வென்ற அவருக்கு எனது வாழ்த்துகள். ஏராளமான போட்டிகளில் திறமையாக விளையாடி, அபாரமான நிலைத்தன்மையை அவர் வெளிப்படுத்தியுள்ளார். அவரது எதிர்கால முயற்சிகளுக்கு நல்வாழ்த்துகள். #Cheer4India”
பண்டித ஜவகர்லால் நேரு பிறந்த தினத்தன்று பிரதமர் மோடி அஞ்சலி

இந்தியாவின் முதல் பிரதமர் திரு. பண்டித ஜவகர்லால் நேரு பிறந்ததினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “இந்தியாவின் சுதந்திரத்திற்காகவும் இந்தியாவின் முதல் பிரதமராக நம் நாட்டை வழி நடத்தவும் தன் முழு வாழ்க்கையை அர்பணித்தவர் பண்டித ஜவகர்லால் நேரு. அவரது பிறந்த தினத்தை முன்னிட்டு அவருக்கு நான் அஞ்சலி செலுத்துகிறேன்”, என்று பிரதமர் கூறியுள்ளார்.
நேபாளப் பயணத்தை முன்னிட்டு பிரதமர் வெளியிட்டுள்ள அறிக்கை

நேபாள நாட்டிற்கு பிரதமர் திரு. நரேந்திர மோடி பயணம் மேற்கொள்வதை முன்னிட்டு இன்று வெளியிட்டுள்ள அறிக்கை: “நான் நேபாளத்துக்கு அந்நாட்டுப் பிரதமர் திரு ரோட்டேரியன் மாண்புமிகு கே.பி. சர்மா ஒலியின் அழைப்பின் பேரில் மே 11, 12 ஆகிய தேதிகளில் பயணம் மேற்கொள்கிறேன். இது பிரதமர் என்ற முறையில் நான் நேபாளத்துக்கு மேற்கொள்ளும் மூன்றாவது பயணமாகும். இப்பயணம் இந்தியாவுக்கு மிகவும் முக்கியத்துவம் வாய்ந்தது. தனிப்பட்ட முறையில் நேபாளத்துடன் கொண்டுள்ள நீண்டகால நெருங்கிய நட்புறவு ஆகும். பிரதமர் திரு. ஒலி இந்தியாவுக்கு அரசுமுறையாக கடந்த மாதம் மேற்கொண்ட பயணத்தைத் தொடர்ந்து நான் இப்பயணத்தை மேற்கொள்கிறேன். “அண்டை நாட்டவர்க்கே முதலிடம்” என்ற கொள்கையில் எனது அரசு கொண்டுள்ள உறுதிப்பாட்டை இத்தகைய உயர்நிலை அளவிலான மற்றும் இடைவிடாத தொடர்புகள் பிரதிபலிக்கின்றன. இது “எல்லோரும் சேர்வோம், எல்லோரும் வளர்வோம்” (SabkaSaath, SabkaVikas) என்ற குறிக்கோளுக்கு இசைவான செயலாகும். இரு நாடுகளும் கடந்த சில ஆண்டுகளாக பல்வேறு இரு தரப்பு உறவுகள், முன்னேற்றத் திட்டங்களை நிறைவேற்றியுள்ளன. அத்துடன் இரு நாட்டு மக்களுக்கும் பயனளிக்கும் வகையில் பல முயற்சிகளை முன்னெடுத்துள்ளோம். புது தில்லியில் நேபாள பிரதமர் ஒலியும் நானும் பல்வேறு துறைகளில் பரஸ்பர நலன்சார்ந்த விரிவாக மேற்கொள்ளப்பட்ட பேச்சுவார்த்தைகளை முன்னெடுத்துச் செல்வதற்கான வாய்ப்புகளை பெற்றிருக்கிறோம். இப்பயணத்தில் காத்மாண்டு நகருக்கு மட்டுமின்றி, ஜனக்பூர், முக்திநாத் ஆகிய இடங்களுக்கும் செல்ல இருக்கிறேன். இரு புண்ணியத் தலங்களுக்கும் ஏராளமான யாத்ரீகர்கள் ஆண்டுதோறும் வருகின்றனர். இவை இரு நாடுகளுக்கும் இடையிலான பண்டைய, வலுவான பண்பாடு கொண்ட, சமய உறவுகளைக் காட்டுகின்றன. ஜனநாயகத்தை மீட்டுருவாக்கி, வேகமான பொருளாதார வளர்ச்சியை எட்டுவதற்கான நேபாளம் புதிய யுகத்தில் நுழைகிறது. இந்த நிலையில் நேபாள அரசுக்கு அனுசரணையான கூட்டாளியாக இருந்து, “வளமான நேபாளம், மகிழ்வான நேபாளிகள்” (Samriddha Nepal, Sukhi Nepali) என்ற தொலைநோக்குத் திட்டத்தைச் செயல்படுத்துவதற்கு இந்தியா துணை புரியும். நேபாளத்தின் அரசியல் தலைவர்களையும் ஆட்சியாளர்களையும் சந்திப்பதில் ஆர்வமாக இருக்கிறேன். எனது இந்தப் பயணம் இரு நாட்டு மக்களுக்கும் இடையில் பரஸ்பர நலன், நல்லெண்ணம், புரிதல் ஆகியவற்றின் அடிப்படையில் உறவை வலுப்படுத்தும் என்று திடமாக நம்புகிறேன்” இவ்வாறு பிரதமர் கூறியுள்ளார்.
புத்த பவுர்ணமியை முன்னிட்டு நாட்டு மக்களுக்கு பிரதமர் வாழ்த்து

புத்த பவுர்ணமி நன்னாளில் நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “புத்தபிரானின் போதனைகள் 21ஆம் நூற்றாண்டிலும் மிகவும் பொருத்தமுள்ளதாக உள்ளது. சமூகத்தில் அவதியை குறைக்கவும், அநீதியை அகற்றவும் அவர் தன் வாழ்நாளை அர்ப்பணித்துக் கொண்டார். அவரது இரக்க சிந்தனை லட்சோப லட்சம் மக்களின் அன்பைப் பெற்றது. அனைவருக்கும் புத்த பவுர்ணமி வாழ்த்துகள்” என்று பிரதமர் குறிப்பிட்டுள்ளார்.
பண்டிட் தீனதயாள் உபாத்யாயா பிறந்த நாளை முன்னிட்டு பிரதமர் அஞ்சலி

பண்டிட் தீனதயாள் உபாத்யாயா பிறந்த நாளை முன்னிட்டு பிரதமர் திரு. நரேந்திர மோடி அஞ்சலி செலுத்தினார். “पंडित दीनदयाल उपाध्याय जी की जयंती पर उन्हें शत् शत् नमन। பண்டிட் தீனதயாள் உபாத்யாயா அவர்களின் பிறந்த நாளை முன்னிட்டு அவர் நமக்கு எழுச்சியூட்டி வருவதை நினைவுகூறுகிறோம்” என்று பிரதமர் குறிப்பிட்டுள்ளார்.
பெங்களூரூவில் பாஸ்க் நவீன வளாக திறப்பு விழாவில் காணொலி வாயிலாக பிரதமர் உரை

பாஸ்க் இந்தியா நிறுவனம் இந்தியாவில் செயல்படத்தொடங்கி 100 ஆண்டுகள் நிறைவடைவதையொட்டி நடைபெற்ற நிகழ்ச்சியில் பிரதமர் திரு நரேந்திர மோடி வீடியோ வாயிலாக வெளியிட்ட செய்தி. பாஸ்க் இந்தியா நிறுவனம் இந்தியாவில் செயல்படத்தொடங்கி 100 ஆண்டுகள் நிறைவடைவதையொட்டி, அந்த நிறுவனத்திற்கு வாழ்த்து தெரிவித்து தமது உரையைத் தொடங்கிய பிரதமர், இந்தியாவின் 75-வது சுதந்திர தினத்தை கொண்டாடும் வேளையில், இந்த விழா நடைபெறுவதை சுட்டிக்காட்டினார். இந்த நிகழ்ச்சியின் ஒரு பகுதியாக பாஸ்க் நவீன வளாகம் திறக்கப்பட்டது. “இந்தியா மற்றும் உலகிற்கு, எதிர்காலத்திற்கு தேவையான பொருட்கள் மற்றும் தீர்வுகளை உருவாக்குவதில் இந்த வளாகம் நிச்சயம் முன்னணியில் இருக்கும்” என்று பிரதமர் குறிப்பிட்டார். 2015-ம் ஆண்டு அப்போதைய ஜெர்மன் பிரதமர் மெர்க்கலுடன் தாமும் பெங்களூரூவில் உள்ள பாஸ்க் வளாகத்தை பார்வையிட்டதை பிரதமர் நினைவுகூர்ந்தார். தற்காலம், தொழில்நுட்ப யுகம் என்று குறிப்பிட்ட பிரதமர், தொழில்நுட்பத்தின் பலன்கள் பெருந்தொற்று காலத்தில் நிரூபணமாகியுள்ளநிலையில், தொழில்நுட்பம் மற்றும் புதுமை கண்டுபிடிப்புகளில் இன்னும் அதிகளவில் முதலீடு செய்வது அவசியம் என்றும் தெரிவித்தார். பாஸ்க் நிறுவனத்தின் புதுமை கண்டுபிடிப்பு பணிகளை பாராட்டிய பிரதமர், இந்த செயல்பாடு நீடித்து மேற்கொள்ளப்படவேண்டியதன் தேவையையும் சுட்டிக்காட்டினார். அந்தவகையில், “கடந்த 8 ஆண்டுகளில் நாட்டில் நிறுவப்பட்ட சூரிய சக்தி உற்பத்தி திறன் ஏறத்தாழ 20 மடங்கு அதிகரித்திருப்பதன் மூலம் இந்தியாவின் வளர்ச்சி பசுமையாக மாறிவருகிறது” என்றும் தெரிவித்தார். இந்தியாவிலும், வெளிநாடுகளிலும் கார்பன் சமநிலையை அடைவதில் பாஸ்க் நிறுவனத்தின் சாதனைகளை பிரதமர் பாராட்டினார். இந்தியா தற்போது வேகமாக வளரும் பொருளாதார நாடுகளில் ஒன்றாக திகழ்கிறது என்று பிரதமர் கூறினார். கடந்த 2 ஆண்டுகளில் முதலீடுகள் அதிகரித்துள்ளது. “நமது இளைஞர்களின் முயற்சிக்கு நன்றி கூறும் விதமாக நமது ஸ்டார்ட்-அப் சூழல் உலகிலேயே மிகப்பெரிய சூழல்களில் ஒன்றாக உள்ளது. தொழில்நுட்ப உலகில் ஏராளமான வாய்ப்புகள் உள்ளன”. அனைத்து கிராமங்களுக்கும் அதிவேக இணையதள இணைப்பு வழங்க மத்திய அரசு நடவடிக்கை மேற்கொண்டுள்ளது. “டிஜிட்டல் இந்தியா குறித்த நமது தொலைநோக்கில்,அரசின் அனைத்து அம்சங்களிலும் தொழில்நுட்பத்தை ஒருங்கிணைப்பதை உள்ளடக்கியதாகும். உலகநாடுகள் இந்த வாய்ப்பை பயன்படுத்தி எங்கள் நாட்டில் முதலீடு செய்ய வருமாறு அழைப்பு விடுக்கிறேன்” என்றும் அவர் கூறினார். முக்கியமான இந்த தருணத்தில் பாஸ்க் நிறுவனம் இந்தியாவில் தனது செயல்பாட்டை மேலும் அதிகரிக்க வேண்டும் என பிரதமர் வலியுறுத்தினார். “அடுத்த 25 ஆண்டுகளில் உங்களது குழு என்ன செய்யப்போகிறது என்பதற்கான இலக்கை நிர்ணயிக்க வேண்டும். 100 ஆண்டுகளுக்கு முன்பு பாஸ்க் நிறுவனம், ஜெர்மனி நிறுவனமாக இந்தியாவிற்கு வந்தது. ஆனால் தற்போது, இந்த நிறுவனம் ஜெர்மனியில் எப்படி உள்ளதோ அதே போன்று இந்திய நிறுவனமாக மாறியுள்ளது. ஜெர்மன் பொறியியல் மற்றும் இந்திய ஆற்றலுக்கு இதுவே சிறந்த உதாரணம். இந்த ஒத்துழைப்பு மேலும் வலுவடைந்து தொடரும்” என்று கூறி பிரதமர் தனது உரையை நிறைவு செய்தார்.
மும்பையில் கட்டிடம் இடிந்து உயிரிழப்பு நிகழ்ந்த சம்பவம் குறித்து பிரதமர் கவலை

மும்பையில் கட்டிடம் இடிந்து உயிரிழப்பு நிகழ்ந்த சம்பவம் குறித்து பிரதமர் திரு. நரேந்திர மோடி கவலை தெரிவித்தார். “மும்பையில் கட்டிடம் இடிந்த சம்பவம் கவலையளிக்கிறது. இதில் உயிரிழந்தோர் குடும்பத்தினருக்கு என் இரங்கல்கள். காயமடைந்தவர்கள் விரைவில் குணமடைய வேண்டுகிறேன்.” என்று பிரதமர் கூறியுள்ளார்.
லக்னோ  காவல்துறை தலைமையைகத்தில் நவம்பர் 20-21 நடைபெற உள்ள 56-வது டிஜிபி-க்கள் மாநாட்டில் பிரதமர் பங்கேற்கிறார்

பிரதமர் திரு.நரேந்திர மோடி, லக்னோ காவல்துறை தலைமையகத்தில் 20-21 நவம்பர், 2021-ல் நடைபெற உள்ள காவல்துறை தலைமை இயக்குனர்கள் (டிஜிபி–க்கள்) மற்றும் தலைமை ஆய்வாளர்கள் (ஐ.ஜி.க்கள்) மாநாட்டில் பங்கேற்க உள்ளார். இந்த இரண்டு நாள் மாநாடு, இரண்டு முறைகளிலும் நடைபெறும். மாநிலங்கள்/யூனியன் பிரதேசங்களின் டிஜிபி–க்கள் மற்றும் மத்திய ஆயுதக் காவல் படைகள் மற்றும் மத்தியக் காவல் அமைப்புகளின் தலைவர்களும், லக்னோவில் உள்ள மாநாட்டு வளாகத்தில் நேரடியாகக் கலந்துகொள்வார்கள், அதே வேளையில் மாநாட்டின் மற்ற அழைப்பாளர்கள், 37 வெவ்வேறு இடங்களிலுள்ள ஐபி/எஸ்ஐபி தலைமையகங்களில் இருந்தபடி காணொளி வாயிலாகக் கலந்து கொள்வார்கள். இந்த மாநாட்டில், இணையக் குற்றம், தரவு ஆளுகை, பயங்கரவாத எதிர்ப்பு சவால்கள், இடதுசாரி தீவிரவாதம், போதைப்பொருள் கடத்தலில் காணப்படும் புதிய போக்குகள், சிறைச்சாலை சீர்திருத்தம் உள்ளிட்ட பல்வேறு அம்சங்கள் விவாதிக்கப்பட உள்ளன. 2014 முதல், டிஜிபி–க்கள் மாநாட்டில் பிரதமர் சிறப்புக் கவனம் செலுத்தி வருகிறார். முன்பு பெயரளவிற்கு பங்கேற்றதைப் போன்று அல்லாமல், மாநாட்டின் அனைத்து அமர்வுகளிலும் பங்கேற்பதை ஒரு அம்சமாக அவர் கொண்டிருப்பதுடன், காவல்துறை தொடர்புடைய முக்கிய தகவல்கள் மற்றும் நாட்டைப் பாதிக்கக்கூடிய உள்நாட்டு பாதுகாப்பு அம்சங்கள் குறித்து, காவல்துறை உயர் அதிகாரிகள் பிரதமரிடம் நேரடியாக எடுத்துரைக்க வாய்ப்பளிக்கும் விதமாக, சுதந்திரமாகவும் அதிகாரப்பூர்வமற்ற வகையில் விவாதங்கள் மேற்கொள்வதையும் அவர் ஊக்குவித்து வருகிறார். பிரதமரின் தொலைநோக்கு எண்ணத்திற்கேற்ப, 2014 முதற்கொண்டு, வருடாந்திர மாநாடுகள், முன்பு தில்லியில் நடத்தப்படுவது வழக்கமாக இருந்ததை மாற்றி, தில்லிக்கு வெளியேயும் நடத்தப்பட்டு வருகிறது, 2020-ம் ஆண்டு மட்டும் காணொளி வாயிலாக நடத்தப்பட்டது. இந்த மாநாடு, 2014-ல் குவஹாத்தியிலும்; 2015-ல் கட்ச் வளைகுடா–விலும்; 2016-ல் ஐதராபாத்திலும்; 2017-ல் டெகான்பூரில் உள்ள பிஎஸ்எப் பயிற்சி மையத்திலும்; 2018-ல் கெவாடியாவிலும் மற்றும் 2019-ல் புனே ஐஐஎஸ்இஆர்–லும் நடத்தப்பட்டன.
மங்களகரமான தீபாவளியை முன்னிட்டு நாட்டு மக்களுக்கு பிரதமர் வாழ்த்து

மங்களகரமான தீபாவளியை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “மங்களகரமான இந்த புனிதத் தீபாவளியை முன்னிட்டு நாட்டு மக்கள் அனைவருக்கும் என் இதயம் கனிந்த வாழ்த்துகள். மகிழ்ச்சிகரமான தீபாவளி அமையட்டும்” என்று பிரதமர் குறிப்பிட்டுள்ளார்.
கம்பளி தொப்பி பின்னல் இயக்கம் மேற்கொண்ட விமானப்படை வீரர்கள் மனைவிகள் நல சங்கத்துக்கு  பிரதமர் பாராட்டு

விமானப்படை வீரர்கள் மனைவிகள் நல சங்கத்தின் முயற்சிகளை பிரதமர் திரு நரேந்திர மோடி பாராட்டியுள்ளார். நாடு முழுவதும் உள்ள விளிம்புநிலை மக்களுக்கு விநியோகிப்பதற்காக, கம்பளி தொப்பி பின்னல் பிரசாரத்தை அவர்கள் மேற்கொண்டனர். இந்த சங்கினிகளால் மொத்தம் 41541 தொப்பிகள் பின்னப்பட்டன. இந்திய விமானப் படையின் ட்விட்டர் பதிவுக்கு பதில் அளித்து, பிரதமர் வெளியிட்டுள்ள டுவிட்டர் பதிவில் கூறியிருப்பதாவது: “பாராட்டத்தக்க முயற்சி.”
பிரதமர் திரு நரேந்திர மோடி மற்றும் இஸ்ரேல் பிரதமர் திரு பெஞ்மின் நெதன்யாஹுவுடன் தொலைபேசி மூலம் உரையாடல்

பிரதமர் திரு நரேந்திர மோடியை இன்று (25.01.2020) தொலைபேசி மூலம் தொடர்பு கொண்டு பேசிய இஸ்ரேல் பிரதமர் திரு பெஞ்சமின் நெதன்யாஹு, இந்தியாவின் 71-வது குடியரசு தின விழாவையொட்டி, பிரதமருக்கும், இந்திய மக்களுக்கும் தமது நல்வாழ்த்துக்களை தெரிவித்துக் கொண்டார். பாராட்டுகளை பரிமாறிக் கொண்ட இருதலைவர்களும், 2020 புத்தாண்டையொட்டி நல்வாழ்த்துக்களையும் தெரிவித்துக் கொண்டனர். இருநாடுகள் இடையேயான ராணுவ ஒத்துழைப்பின் முக்கியத்துவம் குறித்து சுட்டிக்காட்டிய இருதலைவர்களும், அனைத்து துறைகளிலும் இருதரப்பு ஒத்துழைப்பு அதிகரித்து வருவது குறித்து மகிழ்ச்சி தெரிவித்தனர். குறிப்பாக வேளாண்மை, தண்ணீர் பயன்பாடு மற்றும் புதிய தொழில் தொடங்குவதற்கான முன்முயற்சிகளின் முக்கியத்துவத்தை பிரதமர் மோடி வலியுறுத்தினார். இருநாடுகளிடையே விமானப் போக்குவரத்தை ஏற்படுத்துவதற்கான முயற்சிகளையும் அவர்கள் வரவேற்றனர். இருதரப்புக்கும் பயனளிக்கக் கூடிய சர்வதேச மற்றும் பிராந்திய விவகாரங்கள் குறித்தும், தலைவர்கள் கருத்துப் பரிமாற்றம் செய்துகொண்டனர். இந்தப் பிராந்தியத்தின் வளர்ச்சி மற்றும் எதிர்கால முன்முயற்சிகள் உள்ளிட்ட அம்சங்கள் குறித்து அடிக்கடி தொடர்பு கொள்ளவும் அவர்கள் ஒப்புக் கொண்டனர்.
இந்தியா-போர்த்துகல் இடையே வேளாண்மை மற்றும் அதுதொடர்பான துறைகளில் புரிந்துணர்வு ஒப்பந்தம் மேற்கொள்ள மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா-போர்த்துகல் இடையே வேளாண்மை மற்றும் அதுதொடர்பான துறைகளில் புரிந்துணர்வு ஒப்பந்தத்தை மேற்கொள்ள ஒப்புதல் அளிக்கப்பட்டது. இந்த உடன்பாட்டின்படி, இந்தத் துறைகளில் அறிவியல் மற்றும் தொழில்நுட்ப பரிமாற்றம், தாவரங்கள் மற்றும் அதுதொடர்பான பொருட்கள் வர்த்தகம், பயிர்கள் பாதுகாப்பு தொடர்பான தகவல் பரிமாற்றம், பயிற்சித் திட்டங்கள், கருத்தரங்குகள், வல்லுநர்கள் மற்றும் ஆலோசகர்கள் பயணத் திட்டம் ஆகியவை மேற்கொள்ளப்படும். இந்த உடன்பாட்டின்படி, இரு நாடுகளையும் சேர்ந்த பிரதிநிதிகளை உள்ளடக்கிய கூட்டுப் பணிக் குழு அமைக்கப்படும். தற்போதைய புரிந்துணர்வு ஒப்பந்தத்தை செயல்படுத்துவதை இந்தக் குழு கண்காணிக்கும். மேலும், வேளாண் ஒத்துழைப்புக்கான வலுவான பரிந்துரைகளை அளித்தல், வழிகாட்டு நெறிமுறைகளை உருவாக்குதல், வேளாண்மை மற்றும் அதுதொடர்பான துறைகளில் எதிர்கால ஒத்துழைப்புக்கான வழிவகைகள் ஆகியவை குறித்தும் இந்தக் குழு ஆய்வுசெய்யும். இந்த உடன்பாடு, கையெழுத்தாகும் தேதியன்று செயல்பாட்டுக்கு வரும். அதிலிருந்து 5 ஆண்டுகளுக்கு செயல்பாட்டில் இருக்கும். மேலும், உடன்பாட்டை ரத்துசெய்ய விரும்பினால், உடன்பாடு காலாவதி ஆவதற்கு 6 மாதங்களுக்கு முன்பே உரிய தூதரக வழியில் எழுத்து மூலம் நோட்டீஸ் அளிக்க வேண்டும். இல்லாவிட்டால், இந்த உடன்பாடு, அடுத்த 5 ஆண்டுகளுக்கு தானாகவே நீட்டிக்கப்படும்.